Virallinen lehti nro C 187 , 16/06/1998 s. 0127



KIRJALLINEN KYSYMYS E-4126/97 komissiolle esittäjä(t): Claude Desama (PSE) (21. tammikuuta 1998) Aihe: Eurocontrolin tilanne Kansainvälisen julkisoikeudellisen organisaation piirteet ovat häviämässä Eurocontrolista. Se perustettiin useiden Euroopan maiden vuonna 1963 allekirjoittamalla yleissopimuksella kansainväliseksi julkisoikeudelliseksi organisaatioksi. Kyseisten perustamisasiakirjojen tarkistaminen on kuitenkin johtanut siihen, että organisaation päivittäinen hoito on nyt aivan tuuliajolla. Pyrittäessä mukautumaan nykytilanteen asettamiin vaatimuksiin on ajauduttu siihen, että yksityiset yritykset ovat kertakaikkiaan ottamassa vallan organisaatiossa, mikä on täysin vastoin Eurocontrolin perinteitä ja sen tehtävää kansainvälisenä julkisoikeudellisena organisaationa. Eurocontrolin tavoitteiden määrittely ja sen määrärahojen toteutuminen on itse asiassa jo useiden vuosien ajan ollut ulkopuolisten asiantuntijoiden ja muiden sopimuskumppaneiden käsissä (joita on yhteensä noin 400!). Kyseiset tahot eivät ole lentoliikenteen asiantuntijoita ja niiden ainoana motiivina on sellaisten kalliiden, usein hyödyttömien, selvitysten tuottaminen, jotka eivät edistä lentoliikenteen toimivan ja yhtenäisen valvonta- ja hallintajärjestelmän luomista. Tilanne on jo johtanut monien Eurocontrolin työntekijöiden irtisanomiseen ja aiheuttanut lisäksi 400 miljoonan ecun velat viidessä vuodessa. Aikooko komissio tehdä aloitteen tilanteen tervehdyttämiseksi estääkseen organisaation perikadon, sillä nyt yksityiset tahot haaskaavat Eurocontrolin asiantuntemusta ja muita resursseja Eurocontrolin itsensä, jäsenvaltioiden ja EU:n kansalaisten turvallisuuden kustannuksella? Komission jäsenen Neil Kinnockin komission puolesta antama vastaus (9. helmikuuta 1998) Komissio pitää ilmatilan vapauttamista koskevan yhteisön politiikan kitkattoman kehityksen kannalta välttämättömänä, että Euroopan ilmatilaa varten tarvittava lennonjohtokapasiteetti on riittävä, jotta kasvava ilmaliikenne voidaan hoitaa tehokkaasti ja turvallisesti. Tätä varten komissio hyväksyi maaliskuussa 1996 ilmaliikenteen hallintaa käsittelevän valkoisen kirjan ((Asiak. KOM(96) 57. )), jossa se kehottaa uudistamaan lennonjohtopalvelujen tarjoamisen rakenteita. Komissio on ehdottanut operatiivisten ja sääntelytehtävien erottamista toisistaan. Lisäksi komissio on ehdottanut sääntelytehtävien antamista uudistetulle Eurocontrolille, jotta kyseiset tehtävät pystyttäisiin suorittamaan tehokkaasti ja eri tahojen eduista riippumatta. Parlamentti on tukenut tätä lähestymistapaa erityisesti päätöslauselmassaan komission valkoisesta kirjasta ((EYVL C 33, 3.2.1997. )). Komissio on pyrkinyt vaikuttamaan kaikin keinoin nykyisiin Eurocontrolin yleissopimuksen tarkistamista koskeviin aloitteisiin näiden päämäärien saavuttamiseksi. Asioissa on edistytty, sillä Eurocontrol saa tulevaisuudessa suuremmat valtuudet ja kansallisista eduista riippumattomamman toimeenpanevan elimen. Lisäsaavutukset riippuvat paljolti Eurocontrolin kyvystä täyttää uusi roolinsa tarvittavalla puolueettomuudella ja arvovallalla. Olisi kuitenkin väärin päätellä, että Eurocontrol menettäisi kansainvälisen ja julkisen palvelujärjestön luonteensa, sillä uudistuksen tavoite on juuri päinvastainen. Komissio on myös ehdottanut, että yhteisöstä tulisi Eurocontrolin täysjäsen, mihin neuvosto on äskettäin suostunut. Tämän pitäisi varmistaa oikean suuntainen jatkokehitys. Sama pätee myös Eurocontrolin hallinnan valvontaan. Uusi yleissopimus edellyttää, että Eurocontrolia valvotaan tarkemmin tilintarkastuslautakunnan avulla. Yhteisön osallistuminen Eurocontrolin tärkeimpiin poliittisiin elimiin on kuitenkin tarvittavan avoimuuden ja demokraattisen valvonnan lisätae, jolla vältetään arvoisan parlamentin jäsenen pelkäämiä vajeita.